Αυγούστα Βικτωρία του Σλέσβιχ-Χόλσταϊν

Η **Αυγούστα Βικτωρία** (γερμ. *Auguste Viktoria von Schleswig-Holstein*, 22 Οκτωβρίου 1858 - 11 Απριλίου 1921) του Οίκου του Σλέσβιχ-Χόλσταϊν-Σόντερμπουργκ-Αουγκούστενμπουργκ ήταν πριγκίπισσα του Σλέσβιχ-Χόλσταϊν και η τελευταία αυτοκράτειρα της Γερμανίας και βασίλισσα της Πρωσίας. 

## Βιογραφία

### Νεανικά έτη
Η *Αυγούστα Βικτωρία Φρειδερίκη Λουίζα Θεοδώρα Ιωάννα* γεννήθηκε στις 22 Οκτωβρίου 1858 στο Παλάτι Ντόλτσιγκ στο Ντόλτσιγκ της Επαρχίας του Βρανδεμβούργου (σημερινό *Ντούζεκ* της Πολωνίας). Ήταν το δεύτερο (πρώτο επιζήσαν) παιδί και η πρώτη κόρη του Φρειδερίκου Η΄ του Σλέσβιχ-Χόλσταϊν και της Αδελαΐδας του Χοενλόε-Λάνγκενμπουργκ. Στα πλαίσια της οικογένειάς της ήταν γνωστή ως *Ντόνα*. 

Στις 27 Φεβρουαρίου 1881 παντρεύτηκε το Γουλιέλμο, Πρίγκιπα της Πρωσίας· και οι δύο ήταν δισέγγονα της Βικτωρίας της Σαξονίας-Κοβούργου-Ζάαλφελντ, κόρης του Φραγκίσκου της Σαξονίας-Κοβούργου-Ζάαλφελντ: η Αυγούστα Βικτωρία από τον 1ο της γάμο και ο Γουλιέλμος από τον 2ο. Ο Γουλιέλμος είχε ζητήσει σε γάμο την εξαδέλφη του, Ελισάβετ της Έσσης και παρά τω Ρήνω, αλλά εκείνη αρνήθηκε. Ο νεαρός Πρίγκιπας πείσμωσε και θέλησε γρήγορα να νυμφευτεί με άλλη. Ζήτησε την Αυγούστα Βικτωρία, αλλά οι γονείς του ήθελαν πιο σπουδαίο γάμο· τότε ο πρωθυπουργός Όττο φον Μπίσμαρκ υποστήριξε τον Γουλιέλμο με το επιχείρημα ότι έτσι θα τελείωνε η διένεξη της Γερμανίας που υπήρχε με τον Φρειδερίκο Η΄ του Σλέσβιχ-Χόλσταϊν. Ο νεαρός Πρίγκιπας συνέχισε να είναι αδιάλλακτος και τελικά ο πατέρας του, διάδοχος πρίγκιπας Φρειδερίκος, έδωσε τη συγκατάθεση του. Απέκτησαν επτά παιδιά.

### Ο γάμος της
Ο σχέσεις της με την πεθερά της, αυτοκράτειρα Βικτωρία, κόρη του Αλβέρτου της Σαξονίας-Κοβούργου-Γόθας και της Βικτωρίας του Ηνωμένου Βασιλείου, δεν ήταν καλές. Η πεθερά της πίστευε ότι θα μπορούσε μέσω της Αυγούστας Βικτωρίας να αναθερμάνει τις σχέσεις της με τον γιο της, αλλά διαψεύστηκε. Έχασε τη θέση της επικεφαλής του Ερυθρού Σταυρού, θέση που πήρε η νύφη της, αν και δεν είχε εμπειρία. Η νεαρή σύζυγος στις συμβουλές της Βικτωρίας έπραττε το αντίθετο. Όταν, όμως, o Γουλιέλμος ανέλαβε αυτοκράτορας και έλλειπε σε στρατιωτικά γυμνάσια, η Αυγούστα Βικτωρία θέλησε τη συντροφιά της πεθεράς της, αν και δεν την άφηνε να επηρεάζει πολύ τα παιδιά της· και ήταν δίπλα της, όταν η πεθερά της απεβίωσε (1901).

Η Αυγούστα Βικτωρία δεν είχε καλές σχέσεις ούτε με τις αδελφές του Γουλιέλμου Β΄. Όταν η τρίτη αδελφή του, Σοφία, παντρεύτηκε τον Κωνσταντίνο, Διάδοχο της Ελλάδας, ζήτησε να αφήσει την Ευαγγελική Εκκλησία και να γίνει Ορθόδοξη. Η Αυγούστα Βικτωρία της είπε ότι ο Γουλιέλμος Β΄ είναι αρχηγός της Ευαγγελικής Εκκλησίας της Πρωσίας και θα το βρει απαράδεκτο και πως αν επιμένει θα πάει στην Κόλαση. Η Σοφία της απάντησε πως εξαρτάται από την ίδια ποια πίστη θα έχει· η Αυγούστα Βικτωρία έπαθε υστερία και γέννησε πρόωρα τον έκτο γιο της, Ιωακείμ. Ο Γουλιέλμος Β΄ έγραψε ότι αν το παιδί πέθαινε, η Σοφία θα ήταν υπεύθυνη.

### Εξορία και το τέλος
Το 1920, μαζί με το σύζυγό της, εξορίστηκε από τη Δημοκρατία της Βαϊμάρης, το νέο καθεστώς στη Γερμανία. Ο γιος τους, Ιωακείμ, διαζεύχθηκε και μετά αυτοκτόνησε. Η Αυγούστα Βικτωρία δεν άντεξε τις απώλειες. 

Απεβίωσε το 1921 στο Ντόορν της Ολλανδίας σε ηλικία 62 ετών. Η Γερμανία επέτρεψε να ταφεί στο έδαφός της, όχι όμως να συνοδεύσει τη σορό ο Γουλιέλμος, που την ακολούθησε ως τα σύνορα μόνο. Ετάφη στο Ναό των Αρχαιοτήτων, κοντά στο Νέο Ανάκτορο στο Πότσδαμ.

## Οικογένεια
Με τον σύζυγό της, Γουλιέλμο Β΄ της Γερμανίας, απέκτησαν επτά τέκνα:
* Γουλιέλμος (1882 - 1951), Διάδοχος της Γερμανίας. Νυμφεύτηκε την Καικιλία του Μεκλεμβούργου-Σβερίν. Απέκτησαν 6 παιδιά.
* Άιτελ Φρειδερίκος (1883 - 1942), Πρίγκιπας της Πρωσίας. Νυμφεύτηκε το 1906 τη Σοφία Καρλόττα του Ολδεμβούργου. Δεν απέκτησαν παιδιά. Χώρισαν το 1926.
* Αδαλβέρτος (1884 - 1948), Πρίγκιπας της Πρωσίας. Νυμφεύτηκε το 1914 την Αδελαΐδα της Σαξονίας-Μάινινγκεν. Απέκτησαν 2 παιδιά.
* Αύγουστος Γουλιέλμος (1887 - 1949). Νυμφεύτηκε το 1908 την Αλεξάνδρα Βικτωρία του Σλέσβιχ-Χόλσταϊν. Απέκτησαν 1 παιδί.
* Όσκαρ (1888 - 1958), παντρεύτηκε το 1914 την Ίνα Μαρία φον Μπάσεβιτς. Απέκτησαν 4 παιδιά.
* Ιωακείμ (1890 - 1920), παντρεύτηκε το 1916 τη Μαρία Αυγούστα του Άνχαλτ. Απέκτησαν 1 παιδί.
* Βικτωρία Λουίζα (1892 - 1980), παντρεύτηκε το 1912 τον Ερνέστο Αυγούστο Γ΄ του Μπράουνσβαϊγκ, Διάδοχο του Αννοβέρου. Απέκτησαν 5 παιδιά, μεταξύ των οποίων:
** Φρειδερίκη (1917 - 1981), Βασίλισσα της Ελλάδας.

## Πρόγονοι

## Τίτλοι
*22 Οκτωβρίου 1858 - 27 Φεβρουαρίου 1881: *Η Γαληνοτάτη Υψηλότητα* Πριγκίπισσα Αυγούστα Βικτωρία του Σλέσβιχ-Χόλσταϊν-Σόντερμπουργκ-Αουγκούστενμπουργκ
*27 Φεβρουαρίου 1881 - 9 Μαρτίου 1888: *Η Αυτοκρατορική και Βασιλική Υψηλότητα* Πριγκίπισσα Γουλιέλμου της Πρωσίας
*9 Μαρτίου 1888 - 15 Ιουνίου 1888: *Η Αυτοκρατορική και Βασιλική Υψηλότητα* Η Διάδοχος Πριγκίπισσα της Γερμανίας, Η Διάδοχος Πριγκίπισσα της Πρωσίας
*15 Ιουνίου 1888 - 11 Απριλίου 1921: *Η Αυτοκρατορική και Βασιλική Υψηλότητα* Η Αυτοκράτειρα της Γερμανίας, Η Βασίλισσα της Πρωσίας

## Πινακοθήκη

File:Kaiserin Auguste Viktoria Lambert 1891 IMG 5719.jpg|Ένα είδος ρόδου έχει το όνομα της Αυγούστας Βικτωρίας.
File:Imperial Monogram of Empress Augusta Victoria of Germany.svg|Το μονόγραμμά της: *ΑV* με αυτοκρατορικό στέμμα επάνω.
File:Bundesarchiv Bild 102-00621, Kaiserin Auguste Viktoria mit Tochter.jpg|Η Αυγούστα Βικτωρία με το μικρότερο τέκνο της, Βικτωρία Λουίζα.
File:Coat of Arms of Empress Augusta Victoria.svg|Αριστερά ο θυρεός του Γουλιέλμου Β΄ και δεξιά ο θυρεός της Αυγούστας Βικτωρίας.
File:Auguste Victoria Marl.jpg|Άγαλμά της στο Μαρλ της Γερμανίας.


## Παραπομπές


## Πηγές
*
*Van der Kiste, John: *The last German Empress: A life of Empress Augusta Victoria, Consort of Emperor William II*. CreateSpace, 2015
*Thomas Weiberg: *… wie immer Deine Dona. Verlobung und Hochzeit des letzten deutschen Kaiserpaares*. Isensee-Verlag, Oldenburg 2007, ISBN 978-3-89995-406-7.

## Εξωτερικοί σύνδεσμοι

*Historical footage of the burial of Auguste Viktoria in April 1921, filmportal.de

|-

|-

|-

|-

Κατηγορία:Πρώσοι ευγενείς
Κατηγορία:Γερμανοί ευγενείς
Κατηγορία:Οίκος των Χοεντσόλερν
Κατηγορία:Αυτοκράτειρες της Γερμανίας
Κατηγορία:Βασίλισσες της Πρωσίας
Κατηγορία:Πριγκίπισσες της Γερμανίας
Κατηγορία:Πριγκίπισσες της Πρωσίας
Κατηγορία:Πριγκίπισσες του Σλέσβιχ-Χόλσταϊν-Σόντερμπουργκ-Αουγκούστενμπουργκ
Κατηγορία:Διάδοχοι της Γερμανίας
Κατηγορία:Διάδοχοι της Πρωσίας